|  |
| --- |
| **Op. 11:14-19**  **“Dankbaarheid wanneer God se finale oordeel aanbreek.”**  *Andries Burger, Pinetown Gemeente, 24 September 2023* |

*Sing:* *Lied 470:1,4; Lied 195:1,2; Lied 599:1,2,3; “Oorwinningslied.”; “Vrede”*

Met sy openbaring aan Johannes maak God bekend hoe Hy die bose en die goddelose gaan verdelg en die verganklike tot niet gaan maak en sy hemelse koninkryk in volle heerlikheid en saligheid gaan vestig op die nuwe aarde.

Hy openbaar ook hoe hy elkeen en almal wat in Christus met Hom versoen is deur dit alles sal bewaar sodat hulle geen swaarkry of ellende hoef te vrees nie,

maar dat hulle saam sal deel in sy oorwinning en sy heerlikheid, ewig salig in volkome vrede en harmonie met mekaar en met Hom, ons Almagtige hemelse Vader en die Seun, Jesus Christus, in volle gemeenskap deur sy Heilige Gees.

Van hoofstuk 4 af maak God bekend hoe Christus die troon van God bestyg en dan sy geseëlde raadsplan stuk-vir-stuk oopmaak en al meer-en-meer in werking stel soos Hy een-na-die-ander seël oopmaak.

Dit begin met oorwinnings en groei van sy kerk,

wat dan gevolg word deur vervolging en verdrukking wat al meer en al erger sal word, en

daarmee saam kom dan die dood wat nie net gelowiges tref, soos die voriges nie, maar alle mense.

Met die vyfde deel verseker God dat Hy sál optree en oordeel oor hulle wat sy kinders verdruk en vervolg en maan Hy hulle wat Hom daarvoor vra om geduldig te wees totdat die tyd daarvoor ryp sal wees.

In die sesde deel word God se direkte teenwoordigheid so duidelik dat die goddeloses vreesbevange rondskarrel in besef van God se woede,

wat verseker in alle felheid en verskrikking kom in die sewende en laaste deel van God se plan, die sewende seël wat Christus oop maak.

Wanneer Hy hierdie sewende deel van sy plan bekendmaak, gaan God in meer detail in deur dit in nog sewe kleiner dele te verdeel.

Elkeen in die simbool van ŉ trompet wat reeds sy oordele erger voltrek, maar tog steeds waarskuwings is om mense tot bekering te roep.

Hy begin die natuur aftakel deur die vasteland te tref, en dan die see, en dan die vars water en uiteindelik die planete en sterre in die hemelruim,

en in dit alles ly die mensdom geweldig, maar van bekering kom daar niks.

Dit is alles reeds baie erg, maar dan hoor Johannes ŉ arend wat uitroep,

“Wee, wee, wee die bewoners van die aarde wanneer die laaste drie trompette geblaas gaan word.”

Dit gaan baie erger word!

Met die vyfde trompet laat God die duiwel en sy bose demone los om die mense verskriklik teister – maar nie die ware gelowiges wat God se merk ontvang het nie.

Met die sesde laat God nog demone vry om oorlog aan te vuur wat geweldige lyding bring van dood, hongersnood en pessiektes – al meer en al erger.

En dan...

dan kom die sewende trompet, en dit sal nog erger wees as selfs hierdie vyfde en sesde! Die derde en ergste “Wee die bewoners van die aarde...”

Lees **<< Op. 11:14-19 >> (2020 Vertaling)**

God begin nie die openbaring van sy finale oordele met die angswekkende detail van wat finaal gaan afspeel met die bose en die goddelose en die ou aarde en hemel nie.

Hy maak dit wel later bekend in hoofstukke 15-18, maar hier help Hy sy kerk eers verstaan waarom daardie finale wending in sy raadsplan kom.

Die eerste ses seëls van sy raadsplan en die eerste ses trompette van die sewende seëls gebeur al van Jesus se hemelvaart af en dit word al meer en al erger.

En dan kom die klimaks wanneer tyd die tyd aanbreek vir God se vergelding en sy finale veroordeling wat klaarspeel met die bose en die goddelose en die verganklike.

En dit is wat Hy hier bekendmaak, nie die effek van die sewende trompet nie, maar die oorsaak daarvan...

Johannes het baie stemme in die hemel gehoor wat hard uitroep.

Hy sê nie wie se stemme dit was nie en dit is glad nie belangrik nie, die woorde wat hulle uitroep is belangrik.

*“Die heerskappy van ons Here en sy Christus oor die wêreld het aangebreek en Hy sal as koning heers vir ewig en ewig!”*

Die Here en sy Christus? Dit klink ongewoon...

Christus is die Gesalfde van die Here, dit is wat Christus beteken, “Gesalfde”, sy Christus.

Hy ontvang die verseëlde boekrol van sy Vader op die troon,

en Hy stel dit in werking, en gaandeweg breek Hy sy vyande af totdat Hy uiteindelik oorwin.

Paulus beskryf dit mooi in 1 Kor. 15:24-28.

Dat die Vader alles aan Christus onderwerp as sy gestuurde Gesalfde

om elke mag en elke gesag en krag te vernietig en as koning te heers.

En dan dra Christus die koningskap oor aan God die Vader.

Die Vader onderwerp alles aan die Seun om dit te oorwin en daaroor te heers, en dan dra die Seun die koningskap oor aan God die Vader.

God het die mens geskape om oor die skepping te heers maar ons het ŉ gemors daarvan gemaak... van Adam af en steeds elkeen van ons.

Maar die Vader stuur die Seun om ook mens te word om as nuwe mens, as nuwe Adam, die heerskappy terug te wen en alles te onderwerp en dan weer onder God die Vader se koningskap te herstel.

Maar let mooi op dat hulle uitroep dat sy heerskappy aangebreek het,

in die OAV dat dit “die koninkryke sy eiendom geword het”.

Die uitroep kom nádat die sewende trompet geblaas is.

Iets baie belangrik het gebeur met die blaas van die laaste trompet –

Christus ontvang die koninkryke as eiendom,

sy heerskappy daaroor het aangebreek...

Voor daardie trompet was sy koninkryk nie van hierdie wêreld nie, soos wat Hy vir Pilatus in Joh. 18:36 gesê het dat sy koningskap nie van hierdie wêreld is nie.

Natuurlik was God in volle beheer, soos ons duidelik sien in die verhaal van Job.

Maar in die tyd wat ons vandag nog lewe, sê Jesus, is daar ŉ ander “Owerste van hierdie wêreld” (Joh.14:30) .

Maar sy veroordeling is klaar en seker –

en wanneer die sewende trompet blaas is sy doppie geklink

want dan breek Christus se heerskappy ook oor hierdie wêreld aan.

Dan is sy koninkryk nie nét van die hemel nie,

want dan verower hy die wêreld, dan kom sy koninkryk

en Hy regeer vir ewig en ewig...

Die laaste offensiewe van God se plan en die laaste veldslae om die bose en goddelose en verganklike finaal te verslaan en te vernietig sal nog plaasvind,

maar die heerskappy is seker!

Die hemelse stemme getuig daarvan en roep dit hard in verwondering en verering uit.

Dan bid en verkondig die 24 ouderlinge dankbaar om God se troon.

In hoofstuk 4 het Johannes hulle beskryf waar hulle rondom God se troon sit elkeen op sy eie troon met wit klere aan en krone op hulle koppe.

Hulle verteenwoordig eintlik almal wat in Christus geglo en op Hom vertrou en in Hom gelewe het – van Adam se tyd regdeur die Ou Testament en die Nuwe Testament.

Die kerk van alle tye en plekke voor die troon van God val voor Hom neer een aanbid Hom vir sy heerskappy van die wêreld wat aangebreek het.

Hulle is dankbaar vir sy heerskappy wat Hy eersdaags nog gaan afdwing.

Hulle spreek Hom aan as die “Here God, Almagtig, wat is en wat was...”

Het jy agtergekom dat hulle nie “en wat kom” bysit nie?[[1]](#footnote-1)

In Op. 1:8 het Jesus Homself tog daarmee voorgestel *“Ek is die Alfa en die Omega, die Een wat is en wat was en wat kom,” sê die Here God, die Almagtige.*

Dit sal verander wanneer die sewende trompet van die sewende seël geblaas word.

Dan is Hy nie meer die Een wat “sal kom” nie, dan het Hy gekom en sy heerskappy oor die wêreld het dan aangebreek.

En sy kerk van alle tye en op alle plekke sal dankbaar…

Vir hulle, vir elkeen wat in Christus is,

wat die merk van sy Naam op hulle voorkop het soos Johannes in Op. 7 gesien het,

vir elkeen wat Hom in Gees en waarheid met toewyding en ywer in sy tempel aanbid en gemeet is met God se heerser-septer-maatstok soos ons in Op. 11:1 geleer het,

vir elke ware gelowige hou die sewende trompet, die finale oordeel en woedende straf van God géén vrees in nie.

Want die veroordeling en straf wat ons ook verdien, het Christus op Hom geneem en in ons plek vir ons gely.

Weens sy liefde het ons nou geen vrees vir die oordeelsdag wanneer die sewende trompet geblaas word nie.

Wanneer Christus se volkome heerskappy aanbreek

op daardie verskriklike dag van die Here,

dan is dit vir gelowiges die wónderlikste dag van finale en volkome verlossing en saligheid.

Dan ontvang ons die kroon van die lewe,

die beloning wat Christus deur sy kruisdood en sy opstandingsoorwinning vir ons bewerk het.

Ons kry deel aan sy oorwinning en sy beloning deur die werk van die Heilige Gees

wat wedergeboorte en geloof in ons werk om te glo en om daarom nou al ŉ nuwe lewe in Christus te leef.

Maar wanneer die sewende trompet blaas en Christus se heerskappy aanbreek is die nasies woedend... maar tevergeefs want dit is helaas te laat.

Want dan is God se geduld op, en sy genadetyd vir bekering verby.

Dan ontvlam sy toorn en vel Hy sy oordeel, dan vernietig Hy hulle wat die aarde vernietig.

Dan val hulle in die hande van die lewende God, en dit is verskriklik.

Want vir elkeen wat die liefde van God minag en sy barmhartigheid ignoreer en elke geleentheid om te bekeer verwerp –

vir húlle is God net ŉ verterende vuur.

Wees gewaarsku!

Johannes sien dan hoe die tempel van God in die hemel oopgaan en sy verbondsark sigbaar word.

In die Ou Testament het Hy die ark as simbool van sy teenwoordigheid in allerheiligste afgesonder, maar met die sewende trompet word dit sigbaar, oop en bloot.

Terwyl sy verbondstrou duidelik sigbaar sal wees,

gaan Hy nou direk intree en afreken met sy vyande...

Dit is uit sy tempel wat Hy later die engel met ŉ sekel stuur om die oes te gaan versamel (Op 14) en

uit die tempel wat Hy sewe engele stuur om sewe bakke van oordeel oor die bose en goddelose uit te giet (Op. 15,16).

God kom self oordeel en straf – en sy koms word aangekondig met weerligstrale, donderslae, haelstorms en aardbewings.

Die dag van die Here sál aanbreek, sy ewige koningskap oor die wêreld sál aanbreek,

en dan gaan Hy self afreken met die rebelle in sy koninkryk...

Maar Hy gaan sy dienaars en sy profete,

die kleines wat min kon vermag en die grootte wat bykans berge vir sy koninkryk kon versit.

Hy gaan ál sy dienaars, alle ware gelowiges beloon en met die kroon van die lewe,

die volle salige heerlikheid van ŉ liefdevolle, barmhartige en genadige Vader.

Vrees vir die dag van die Here se finale en verskriklike oordeel?

Nie vir God se kinders nie, ons sal daardie dag in dankbare eerbied voor Hom neerkniel in verering en gebed.

Geen vrees nie, inteendeel... ons kan nie wag daarvoor nie!

Kom Here Jesus, kom gou en laat U koninkryk volledig in mag en gesag kom.

Onderwerp U teenstanders,

En vestig u absolute heerskappy oor die hele wêreld!

Op. 4:8 *“Heilig, heilig, heilig is die Here God, die Almagtige, Hy wat was en wat is en wat kom.”*

Amen.

1. *Die 1983 en 2020 is vertaal uit ŉ meer oorspronklike grondteks as 1933.* [↑](#footnote-ref-1)